OpenLLM-France/wikimedia huggingface dataset:
# Edifici a la rambla de l'Hospital, 13 (Vic)

L'Edifici a la rambla de l'Hospital, 13 és una obra de Vic (Osona) protegida com a Bé Cultural d'Interès Local.

## Descripció

Edifici format per una planta baixa i un pis superior. La façana principal es divideix en tres cossos, essent el central el que predomina respecte els dos laterals. Les obertures també estan distribuïdes simètricament. Als dos cossos laterals hi hauria dos portals, un dels quals és ara una finestra, emmarcats per una senzilla motllura. Sobre d'ells hi ha dos balcons, volats, de llinda plana i amb brancals formats per carreus de pedra.
En el cos central, a la planta baixa s'obra una finestra trigeminada, amb calats d'estil neogòtic, mentre que a la planta superior hi ha disposada una galeria de set obertures, separades per una fina columna i acabades amb arc de mig punt.

## Referències

* 1 2
# Edifici administratiu del Govern d'Andorra

L'Edifici administratiu del Govern d'Andorra, popularment anomenat Búnquer, és la seu del Govern d'Andorra i de diversos serveis del govern del Principat d'Andorra. Està situat al carrer Prat de la Creu d'Andorra la Vella i al terrat s'hi troba la Plaça del Poble. És obra de l'arquitecte sarralenc Josep Puig Torné.
Fins a l'any 1991 la sala d'exposicions del Govern es trobava al primer pis.

## Referències

* ↑ «L’edifici més brutal d’Andorra». Bon Dia, 27-02-2020.
* ↑ «El Govern descarta l'energia eòlica al Pic del Maià». Departament d'Economia, Govern d'Andorra, 26-11-2010. [Consulta: 18 maig 2011].
* ↑ «Mig milió de visites a la sala d'exposicions del Govern». Bondia.ad, 06-07-2009. [Consulta: 18 maig 2011].
# Edifici al Raval de la Bisbal, 38 (Guissona)

L'Edifici al Raval de la Bisbal, 38 és una obra de Guissona (Segarra) inclosa a l'Inventari del Patrimoni Arquitectònic de Catalunya.

## Descripció

Edifici de tres cossos horitzontals. A la planta baixa, hi ha una gran porta central i dues finestres allargades, amb reixa de ferro;totes les obertures envoltades per una motllura de línies rectes; a la part superior, de la porta, incorpora treball de forja amb la data "1925" i les inicials " AR".
El primer pis és totalment modern. Separat per una motllura, l'acababent del magatzem és un frontó triangular trencat a la part superior, en forma graonada. Al centre, hi ha tres obertures rectangulars, més alta la central, amb motllura central.

## Referències

* 1 2
# Edifici al carrer Felip Rodés, 2 (Albesa)

L'Edifici al carrer Felip Rodés, 2 és una obra d'Albesa (Noguera) inclosa a l'Inventari del Patrimoni Arquitectònic de Catalunya.

## Descripció

Casa de dues plantes i golfes, de dimensions més aviat reduïdes, tot i que no presenta unes característiques gaire espectaculars, a banda la porta amb un arc de mig punt, de pedra i amb la inscripció de la data de construcció, hem decidit incloure-la com a exemple de l'arquitectura popular de les classes mitjanes de la zona, durant el segle xviii.

## Història

Tal com consta a la porta, fou construïda l'any 1773.

## Referències

* 1 2
# Edifici al carrer Gran, 6

L'Edifici al carrer Gran, 6 és una obra de Calldetenes (Osona) protegida com a Bé Cultural d'Interès Local.

## Descripció

Es tracta d'un edifici entre mitgeres, de planta baixa i dos pisos superiors i amb coberta a dues aigües. Les obertures es distribueixen simètricament en tres eixos verticals. A la planta baixa s'obren tres grans portals: els dos laterals són d'arc escarser i el central de llinda plana. Les obertures dels pisos superiors són de llinda plana amb brancals de carreus de pedra. Sobresurt de la façana el balcó central del primer pis. Destaca la llinda que conserva inscrita l'any 1758.
# Edifici al carrer Reus, 34-40 (Ginestar)

L'Edifici al carrer Reus, 34-40 és una obra de Ginestar (Ribera d'Ebre) protegida com a Bé Cultural d'Interès Local.

## Descripció

Edifici de grans dimensions situat al carrer de Reus, eix vertebrador de la vila de Ginestar. L'habitatge és de planta rectangular i té una distribució de tres nivells. La façana principal, orientada a nord, té una composició de quatre eixos vertical i aquesta, al seu torn, divideix la finca en quatre habitatges independents entre si. Els quatre portals dels habitatges, són idèntics i compten amb una estructura d'arc rebaixat amb aparell de maó a sardinell. Al pis entresòl, en canvi, les obertures, són d'arc de llinda i, a més a més, el tram del número 34 presenta dues finestres i la resta només una. Al darrer nivell, hi ha quatre finestres d'arc pla inscrites dins arc rebaixat, però el tram del número 40 compta amb una finestra més, d'arc de llinda. En conjunt, seguint la tipologia dels portals, les finestres estan emmarcades amb aparell de maó de pla. No obstant, el parament de la façana, és de filades de carreus irregulars, poc escairats i lligats amb morter de calç. Corona l'edifici, una àmplia estructura de voladís formada per la imbricació de rajol i teula ceràmica. La coberta de l'edifici és de teula àrab i té una inclinació de dos aiguavessos.
# Associació de Víctimes del Terrorisme

L'Associació de Víctimes del Terrorisme (en castellà: Asociación Víctimas del Terrorismo) és una associació d'extrema dreta constituïda l'any 1981 amb l'objectiu de socórrer les víctimes del terrorisme de l'Estat espanyol.
Els socis que agrupa l'AVT, a diferència d'altres associacions d'Espanya, són únicament víctimes directes del terrorisme, entenent-se com a tals, els ferits o que han sobreviscut als atemptats soferts, o els familiars de víctimes mortes. Respecte al nombre d'afiliats, alguns citen uns 3000 afiliats de 18.000 censats a l'Estat espanyol com a víctimes del terrorisme.

## Finançament

L'Associació rep subvencions anuals dels Ministeris de Treball i Assumptes Socials i de Defensa, de la Comunitat de Madrid, de l'obra social de Caja Madrid, i de la Fundació de Víctimes del Terrorisme (FVT). A més, compta amb les subvencions que cada tres anys concedeix el Ministeri de l'Interior. També rep ajudes d'ajuntaments, entitats privades, i particulars.

## Referències

* ↑ «Entrega IV Premio del Foro Ermua al Presidente de la AVT :: Foro Ermua :: Por la Libertad y la Justicia en el País Vasco». Arxivat de l'original el 2007-09-28. [Consulta: 16 març 2007].
* ↑ «3.000 socios de la AVT eligen a su presidente entre Broseta y Alcaraz | Edición impresa | EL PAÍS».

## Enllaços externs

* Web oficial
# Edifici al carrer de Vic, 15 (Caldes de Montbui)

L'Edifici al carrer de Vic, 15 és una obra de Caldes de Montbui (Vallès Oriental) protegida com a bé cultural d'interès local.

## Descripció

És un edifici entre mitgeres de planta baixa i dos pisos amb coberta a diverses vessants de teula àrab. Té un pati central i un jardí a la part de darrere. L'estructura és de parets de càrrega i de forjats unidireccionals de biguetes de formigó. Hi ha un ordre en la disposició dels forats en la façana. En la planta baixa s'obre la porta principal d'arc de mig punt amb grosses dovelles i la porta del garatge que és de grans dimensions. Al primer pis s'obren quatre obertures, tres de les quals donen a balcons que no tenen voladís. Al segon pis hi ha quatre finestres. L'acabat de la façana és arrebossat i està rematada per un ràfec a mode de cornisa.
Degut a la nova alineació del carrer, els edificis de nova planta s'han de fer més enrere que els més antics, degut a això l'edifici del costat queda força endavant respecte a aquesta casa, deixant al descobert part de la paret mitgera.

## Referències

* 1 2
# Edifici d'habitatges Can Gasset

L'Edifici d'habitatges Can Gasset és una obra de Tarragona inclosa a l'Inventari del Patrimoni Arquitectònic de Catalunya.

## Descripció

Edifici situat en una illa de cases presidida per un palau neoclàssic renovat i que tanca un xamfrà incomplet. Les seves façanes exteriors són de dos colors diferents de maó vist, tot aportant al conjunt una sensació visual d'ordre que queda emfatitzada per la col·locació simètrica de les finestres rectangulars. Aquest immoble de 30 habitatges socials crea un pati interior amb façanes pròpies que, a més, fa una funció vertebradora de tot l'edifici. A la mitgera amb l'antic edifici s'hi adossa un cos baix, de planta baixa i pis, amb dos habitatges per planta i accés directe des del pati. Pel que fa al volum principal, aquest es troba separat del palau i amb els cossos de les cantonades més alts; des del pati s'hi accedeix directament a les caixes d'escala.
# Edifici d'habitatges a Sant Ponç

L'Edifici d'habitatges a Sant Ponç és una obra de Girona inclosa a l'Inventari del Patrimoni Arquitectònic de Catalunya.

## Descripció

Edifici d'habitatges situat a la riba esquerra del riu Ter, a prop de la sortida nord de la ciutat. La construcció està disposada en forma de ventall -fet que permet obrir les estances a les millors vistes-, un ventall que també es produeix en volum, de manera que l'edifici presenta un creixement esglaonat. A les façanes, els balcons rectangulars es presenten de manera simètrica a cada planta. La caixa d'escales i de l'ascensor actua com a centre de l'espiral ascendent. Cadascun dels habitatges és de 60 m2, amb dos dormitoris. Tots s'obren a l'interior i les cuines donen al distribuïdor d'accés, el qual, al seu torn, és exterior i adopta un caràcter de galeria.
El projecte va guanyar el Premi FAD d'Arquitectura.

## Referències

* 1 2
# Edifici d'habitatges a l'avinguda Blondel (Lleida)

L'Edifici d'habitatges a l'avinguda Blondel és una obra eclèctica de Lleida protegida com a Bé Cultural d'Interès Local.

## Descripció

Edifici que tanca l'illa de cases amb façana a tres carrers, de planta baixa i cinc nivells, amb dos habitatges per nivell. Façana que recupera elements històrics i dona caràcter de principal a la cara de Blondel, sense oblidar la unitarietat de l'edifici. Parets de càrrega i forjats isostàtics. Pedra i fàbrica de totxo.

## Història

Transformacions als baixos comercials.

## Referències

* 1 2
# Edifici d'habitatges a la plaça Major, 5 (el Palau d'Anglesola)

L'Edifici d'habitatges a la plaça Major, 5 és una obra neoclàssica del Palau d'Anglesola (Pla d'Urgell) inclosa a l'Inventari del Patrimoni Arquitectònic de Catalunya.

## Descripció

Gran casal entre mitgeres que fins i tot arriba a la cantonada. De la seva arrel neoclàssica tot just en queda la façana, que ha estat modernament modificada en la planta baixa.
Els marcs de les balconades de pedra picada són de permanència estilística més interessant.
En la balconada del primer pis, propera a la cantonada, hi ha una inscripció en la llinda, inintel·ligible.

## Història

Els baixos tenen ús comercial i antigament hi havia hagut el BAR ESPORT.

## Referències

* 1 2 3 4
# Edifici d'habitatges a la rambla General Vives, 45 (Igualada)

L'Edifici d'habitatges a la rambla General Vives, 45 és una obra eclèctica d'Igualada (Anoia) inclosa a l'Inventari del Patrimoni Arquitectònic de Catalunya.

## Descripció

Edifici d'estatges de quatre pisos d'alçada, construït al xamfrà de dos estrets carrers. Malgrat l'actual estat de la façana, són remarcables els esgrafiats que ocupen la totalitat del mur llis amb temàtica vegetal. Destaquen també les diferents obertures de l'edifici al primer i segon pis, on s'inclouen uns pilars adossats al mur amb capitells d'ordre jònic.
# Edifici d'habitatges a la rambla Hospital, 31 (Vic)

L'Edifici d'habitatges a la rambla Hospital, 31 és una obra eclèctica de Vic (Osona) protegida com a Bé Cultural d'Interès Local.

## Descripció

Edifici de planta baixa, tres pisos superior i golfes. La façana principal està dividida en cinc eixos verticals formats per les obertures de cada pis, distribuïdes en una composició simètrica i jerarquitzada. La planta baixa està tractada com a basament, diferenciant-se amb la resta de pisos superiors, quedant delimitada per un fris amb dentellons.
En els tres pisos superiors s'obren tres balcons en cada pis, volats i amb barana de ferro forjat. Totes estan emmarcades amb una motllura que en cada pis està ornada de diferent manera, destacant la del primer pis. A cada banda dels balcons, coincidint amb els extrems de la façana, hi ha localitzades unes finestres, també emmarcades amb una motllura decorada, mantenint també la jerarquia dels balcons.
Al pis de les golfes s'obren tres petites finestres quadrades, formant part de l'eix dels balcons, emmarcades també amb unes motllures que imiten unes pilastres llises amb capitells. Entre finestres, s'hi han col·locat unes petites pilastres estriades agrupades en parella, donant una uniformitat al pis que s'assimila a un fris.
La façana està rematada amb una cornisa amb permòdols i coronada per una barana de balustres, en el mig de la qual hi ha un petit capcer d'influència clàssica, amb un frontó semicircular, on hi ha la data de construcció de l'edifici: año 1894.

## Referències

* 1 2 3 4
# Edifici d'habitatges al carrer Cabanes, 28 (Barcelona)

L'edifici d'habitatges al carrer Cabanes, 28 és una obra de Barcelona protegida com a Bé Cultural d'Interès Local.

## Descripció

Aquest immoble es troba al carrer Cabanes, al barri de Poble Sec. És un edifici entre mitgeres que consta de planta baixa, cinc pisos i terrat. A la planta baixa s'obren tres portes de forma rectangular, la central, que es correspon amb l'escala de veïns, més estreta que les laterals. Estan separades per pilars decorats amb línies verticals i capitell rectangular amb línies verticals més estretes. Un fris de dentellons separa aquest nivell del superior on hi ha tres balcons individuals: el central amb barana de pedra i els barrots formats per peces quadrades girades i els laterals amb barana de ferro que combina els barrots rectes amb altres ondulants i un rombe al centre. Tots tres tenen la llosana de pedra motllurada que es recolza sobre mènsules. Les obertures són rectangulars, emmarcades per una motllura llisa, i un fris decoratiu decora la part superior de l'espai que hi ha entre elles. Sobre aquest fris es recolza un entaulament amb la part central més avançada que els laterals. Al segon pis s'obren tres portes balconeres amb barana de ferro que té la mateixa decoració que les del primer pis. La porta central es troba dins d'un cos que sobresurt lleugerament del pla de la façana i que va del segon al quart pis. A més a més, està emmarcada per dos plafons decoratius amb motius geomètrics i dues motllures de punta de diamant. Al tercer pis s'obren tres balcons individuals: el central, que es troba en el cos que sobresurt, és de forma rectangular i els laterals de forma semicircular. Tots tres tenen la barana de ferro forjat, amb els mateixos motius que les inferiors, i la llosana es recolza sobre mènsules. El quart pis és similar a l'anterior però el balcó central és més petit. A l'últim pis hi ha un balcó corregut amb barana de pedra similar a la del primer pis. Les tres obertures estan emmarcades per una motllura esglaonada i una mènsula de línies rectes al centre que fa de recolzament a la cornisa que corona l'edifici. Entre les obertures hi ha dos pilars decorats amb línies verticals que traspassen aquest nivell i fan de suport a la barana del terrat. Els extrems estan decorats amb dos pilastres amb plafons amb relleus geomètrics a l'interior. Per sobre de la cornisa hi ha la barana del terrat, amb barrots similars als del balcó central del primer pis, emmarcat a banda i banda per pilars decorats amb plafons geomètrics. El parament de la façana està pintat de granat excepte la planta baixa, el cos que sobresurt al centre, les baranes del balcons i els diferents elements decoratius.

## Enllaços externs

* «Edifici d'habitatges al carrer Cabanes, 28». Cercador Patrimoni Arquitectònic. Ajuntament de Barcelona.
# Edifici d'habitatges al passeig Picasso, 22 (Barcelona)

L'Edifici d'habitatges al passeig Picasso, 22 és una obra de Barcelona protegida com a Bé Cultural d'Interès Local.

## Descripció

Edifici entre mitgeres, de planta baixa porxada, entresòl, quatre plantes pis i planta terrat. Els immobles dels costats són construccions baixes, magatzems. Segueix la tipologia de tot el conjunt de la urbanització.
Composició l'obertures regular i ordenada, tota amb balcons. Els balcons ¿el de la primera planta és corregut¿i la cornisa estan suportats per cartel·les i permòdols. Tenen la llosa de pedra motllurada i la barana és de ferro.
Corona l'edifici el fris amb les obertures de ventilació, la cornisa i la barana de la planta terrat.

## Referències

* 1 2 3

## Enllaços externs

* «Edifici d'habitatges al passeig Picasso, 22». Cercador Patrimoni Arquitectònic. Ajuntament de Barcelona.
# Edifici d'habitatges de La Caixa

L'Edifici d'habitatges de La Caixa és una obra de Tarragona protegida com a Bé Cultural d'Interès Local.

## Descripció

Edifici xamfrà entre la Rambla i el c/ Cristòfor colom, de planta baixa i sis pisos d'alçada i torre de planta quadrada. És característic de l'arquitectura de la postguerra, en la que s'utilitzaven elements clàssics, com el frontó i la cornisa, tot i ser d'època posterior al racionalisme. Combina la pedra amb l'obra de maons vistos.
Les escultures de la façana són de Martorell.

## Referències

* 1 2
# Edifici d'habitatges del carrer Masricart, 50

L'Edifici d'habitatges del carrer Masricart, 50 és una obra de la Canonja (Tarragonès) protegida com a Bé Cultural d'Interès Local.

## Descripció

Edifici de tres pisos, molt semblant al proper, el número 42, del mateix carrer. Semblen de la mateixa època i, fins i tot, es probable que tinguin el mateix autor. Són molt interessants les baranes de forja.

## Enllaços externs

* «Edifici d'habitatges del carrer Masricart, 50». Mapa de recursos culturals. Diputació de Tarragona.
# Edifici de Vidre

L'Edifici de Vidre és una obra de Calafell (Baix Penedès) protegida com a Bé Cultural d'Interès Local.

## Descripció

Es tracta d'un edifici aïllat de forma paral·lelepípede, fet amb una estructura mixta: la vertical és metàl·lica i l'horitzontal és de formigó armat. La Roberta és del tipus invertida, plana i no transitable. Consta de dues plantes. Els tancaments de les façanes longitudinals són transparents de vidre subjectat a una estructura metàl·lica i, el de les façanes laterals, són opaques i estan folrades amb plaques metàl·liques. A la façana que dona al carrer hi ha un mur, amb xamfrà d'acer oxidat (tipus "corten"), revestit amb peces rectangulars de pedra natural d'origen local. Dues de les façanes donen a un jardí que forma part de la mateixa finca.
La distribució interior consisteix en un passadís, situat al costat de l'edifici que dona a l'avinguda de la Sínia, mitjançant el qual s'accedeix a diverses estances.
L'estructura vertical és metàl·lica i els sostres de formigó armat. Els paraments exteriors són de vidre i els revestiments de pedra aplacada.
Se situa dins el mateix terreny i parcel·la de Cal Bolavà, albergant els dos equipaments municipals i/o serveis administratius.

## Referències

* 1 2 3 4
# Edifici de la Caixa de Pensions (la Seu d'Urgell)

L'Edifici Caixa de Pensions és una obra de la Seu d'Urgell (Alt Urgell) inclosa a l'Inventari del Patrimoni Arquitectònic de Catalunya.

## Descripció

Edifici cantoner d'un únic cos i de cinc pisos situat dins el nucli de la vila. De la seva façana cal citar-ne la balconada del primer pis i el to vermellós del seu mur. La part superior, és una estructura piramidal de fusta amb una coberta a dues vessants a cadascun dels costats i destaca el rellotge circular i la petita decoració de dues figures flanquejant un escut.
# Edifici de la Casa Cremada

L'Edifici de la Casa Cremada és una casa de Roses (Alt Empordà) protegida com a Bé Cultural d'Interès Local. Restes d'un edifici situat en un replà a llevant de la zona del cap de l'Home, al contrafort del puig d'en Romualdo.

## Descripció

Conjunt format per dues construccions diferenciades: a tramuntana s'observa la part antiga de l'edifici i a migdia hi ha diferents estances afegides posteriorment. Aquesta posterioritat vindria donada per la forma d'adossar-s'hi, pel gruix dels murs i per la tècnica constructiva dels murs. En conjunt, les estances conservades formen un edifici de planta quadrangular.
La part més antiga està coberta de vegetació que amaga gairebé totes les parets. És un edifici de planta rectangular que fa 12 m, eix EW, per 3,80 mides exteriors. S'observa una única porta, d'1,17 m de llum, de la qual es conserven els muntants, i que es localitza a la meitat de llevant del mur sud. El gruix dels murs és força uniforme, uns 75 cm. Els murs es conserven amb una alçada màxima d'1,5 m, al costat de ponent. L'espai interior de l'edifici és ple d'enderrocs per la qual cosa no se'n pot determinar la distribució.
Els murs estan construïts amb pedres (esquist i quarsita) sense treballar, lligades amb fang. Les pedres es disposen i formen filades seguides. Encara que l'opus spicatum ben mercat hi és present, dominen les filades de pedra inclinades en un sol sentit, com de mitja espiga. Els angles de la construcció estan fets amb lloses llargues col·locades, en la mesura que ha estat possible, de llarg i de través.
El gruix de les parets i l'amplada de l'edifici fan possible que l'edifici hagués estat coberta amb volta, encara que això no es pot afirmar amb rotunditat, ja que no n'ha quedat cap indici.
Al costat de migdia de l'edifici antic s'hi afegeixen uns cossos, pel que sembla organitzats a banda i banda de la porta d'aquest edifici.
Actualment, aquesta zona està neta de vegetació i queden a la vista gran part de les parets que la formen. A llevant s'ha identificat amb claredat una estança de planta trapezoïdal amb l'entrada oberta al costat de ponent, en un punt on el mur està molt destruït. En aquest sector de l'edifici les parets són fetes amb pedra de granit de petites mides lligades amb fang. En aquest cas, però, les lloses estan disposades planeres, molt ben ajustades, disposades sense cap ordre. L'espiga és inexistent així com les filades de pedres inclinades en un sentit. S'observen alguns encaixos o forats de forma quadrada relacionats amb el procés de construcció. El gruix dels murs és d'uns 60m, i la part conservada amb més alçada no supera el 1,50m.
Altres restes es localitzen a prop de la porta de la part més antiga i a tocar l'angle SW de la mateixa. Són parets molt destruïdes que no permeten definir la planta de les possible estances.

## Història

Aquestes restes es podrien correspondre amb una antiga església rural d'època medieval.
La seva localització al paratge de la Casa Cremada podria ser una pervivència de les connotacions culturals de l'àrea des d'època prehistòrica.

## Referències

* 1 2 3 4 5 6 7 8 9 10
# Edifici de la Creu Roja

L'edifici de la Creu Roja és un edifici del municipi de Mataró (Maresme) que forma part de l'Inventari del Patrimoni Arquitectònic de Catalunya.
Tot i ser conegut com l'edifici de la Creu Roja, originàriament va ser la Casa de Beneficència i actualment acull les oficines municipals del Servei de Cultura.

## Descripció

És un edifici civil de planta rectangular. L'eix longitudinal se situa perpendicularment a la línia del carrer i s'hi accedeix per un pati lateral.
Consta de baixos, dos pisos i golfes i està cobert per una teulada de dos vessants molt inclinats. L'edifici es caracteritza per l'eclecticisme del conjunt i pels elements historicistes. Finestrals realitzats seguint el model de les finestres coronelles típiques del gòtic català, no obstant, el frontó triangular tan pronunciat fa pensar en les influències de l'arquitectura flamenca, constants en l'obra de Cadafalch. Utilitza el maó vist en els arcs de descàrrega i a les franges separadores de les diferents plantes.
El va dissenyar Josep Puig i Cadafalch el 1894, amb escultures d’Eusebi Arnau.

## Història

L'edifici fou originàriament construït amb la finalitat de fer una "Casa Benèfica" depenent de les Monges Concepcionistes; posteriorment fou la seu de la Creu Roja i actualment són les oficines municipals de Serveis de Cultura.
L’edifici es va construir sobre l’antic convent dels Carmelites de Sant Josep fundat l’any 1588 que atenia a persones amb dificultats de subsistència i també feia de centre educatiu. La Casa de la Beneficència de Mataró va ser gestionat per les germanes concepcionistes. Posteriorment va ser la Casa de la Creu Roja i actualment seu de la Direcció de Cultura.

## Referències

* 1 2 3